S’entenie en Carrousel eth bronit des sabres de toti aqueri soldats extraordinaris dera grana Republica e deth gran Emperi; i auie un modelhon d’eròis ena pòrta de Napoleon; òmes deth Rhin, dera Escalda, deth Nil e der Adige; companhs de Joubert, de Desaix, de Marceau, de Hoche, de Kleber; aerostati de Fleurus, granadèrs de Maguncia, pontonèrs de Genova, ussars, qu’auien vist es Piramides, artilhèrs, qu’auien esposcat es bales de Junot, coirassadi, que cuelheren ar assaut era esquadra ancorada en Zuiderzée; quauqu’un auie seguit a Bonaparte en pònt de Lodi; quauqu’un auie acompanhat a Murat ena trencada de Mantua, e non mancauen quauqui uns des que precediren a Lannes en barranc de Montebello.